b"\n_START_ARTICLE_\nEsgl\xc3\xa9sia Ortodoxa B\xc3\xbalgara\n_START_SECTION_\nCristianitzaci\xc3\xb3\n_START_PARAGRAPH_\nL'Esgl\xc3\xa9sia de Bulg\xc3\xa0ria t\xc3\xa9 el seu origen en les primeres comunitats i esgl\xc3\xa9sies creades als Balcans ja en els primers segles del cristianisme, que el segle I arrib\xc3\xa0 a la regi\xc3\xb3 pels ap\xc3\xb2stols Pau i Andreu. A principis del segle IV, el cristianisme s'hi havia convertit en la religi\xc3\xb3 dominant. Ciutats com Serdica (Sofia), Philipopolis (Pl\xc3\xb2vdiv), Odessus ( Varna) i Adrian\xc3\xb2polis (Edirne) eren centres importants del cristianisme a l'Imperi Rom\xc3\xa0._NEWLINE_Les incursions i r\xc3\xa0tzies b\xc3\xa0rbares dels segles IV i V, i l'establiment dels eslaus i b\xc3\xbalgars en el VI i el VII suposaren danys considerables a l'organitzaci\xc3\xb3 eclesi\xc3\xa0stica cristiana, per\xc3\xb2 no la destru\xc3\xafren. A mitjans del segle IX, la majoria dels eslaus b\xc3\xbalgars, especialment els que vivien a Tr\xc3\xa0cia i Maced\xc3\xb2nia, van ser cristianitzats. El proc\xc3\xa9s de conversi\xc3\xb3 tamb\xc3\xa9 arrib\xc3\xa0 a la noblesa b\xc3\xbalgar, i la conversi\xc3\xb3 de Bor\xc3\xads I el 864 supos\xc3\xa0 un pas definitiu cap a la constituci\xc3\xb3 d'una esgl\xc3\xa9sia b\xc3\xbalgara.\n_START_SECTION_\nEstabliment\n_START_PARAGRAPH_\nBor\xc3\xads I creia que el progr\xc3\xa9s cultural i la sobirania i el prestigi d'una Bulg\xc3\xa0ria cristiana podria aconseguir-se a trav\xc3\xa9s d'un clergat il\xc2\xb7lustrat governat per una Esgl\xc3\xa9sia autoc\xc3\xa8fala. Amb aquesta finalitat, va maniobrar entre el Patriarcat de Constantinoble i el Papa rom\xc3\xa0 per a un per\xc3\xadode de cinc anys, fins que l'any 870, el Quart Concili de Constantinoble concedia als b\xc3\xbalgars un arquebisbat b\xc3\xbalgar aut\xc3\xb2nom. L'Arquebisbat tenia la seva seu a la capital b\xc3\xbalgara Pliska, i la seva di\xc3\xb2cesi abastava tot el territori de l'Estat b\xc3\xbalgar. L'estira-i-arronsa entre Roma i Constantinoble es va resoldre posant l'arquebisbat de Bulg\xc3\xa0ria sota la jurisdicci\xc3\xb3 del Patriarca de Constantinoble, de qui va obtenir el seu primer primat, el seu clergat i els llibres de teologia._NEWLINE_Encara que l'Arquebisbat gaudia d'una autonomia interna completa, els objectius de Bor\xc3\xads I tot just es compliren. La lit\xc3\xbargia grega oferta per el clergat bizant\xc3\xad no va promoure el desenvolupament cultural dels b\xc3\xbalgars, ni la consolidaci\xc3\xb3 de l'Estat b\xc3\xbalgar, que a la llarga hagu\xc3\xa9s produ\xc3\xaft una p\xc3\xa8rdua d'identitat dels b\xc3\xbalgars. Aix\xc3\xad, Bor\xc3\xads I va veure en l'arribada el 886 d'alguns dels deixebles dels germans Ciril i Metodi, com Sant Gorazd, com una oportunitat. Els va encarregar la instrucci\xc3\xb3 dels futurs sacerdots de Bulg\xc3\xa0ria en l'alfabet glagol\xc3\xadtic, i en la lit\xc3\xbargia eslava de Ciril, que es basava en la llengua vernacla dels eslaus macedonis de la regi\xc3\xb3 de Sal\xc3\xb2nica. El 893, Bor\xc3\xads I va expulsar els religiosos grecs del pa\xc3\xads i va ordenar la substituci\xc3\xb3 de la llengua grega per l'eslau-b\xc3\xbalgar.\n_START_SECTION_\nAutocef\xc3\xa0lia\n_START_PARAGRAPH_\nDespr\xc3\xa9s de dues vict\xc3\xb2ries decisives de Bulg\xc3\xa0ria sobre els bizantins a Aqueloos (prop de l'actual ciutat de Pomorie) i Katasyrtai (prop de Constantinoble), el govern va declarar l'autocef\xc3\xa0lia de l'Arquebisbat, elevat al rang de Patriarcat en un concili celebrat el 919. Despr\xc3\xa9s que b\xc3\xbalgars i bizantins signessin un acord de pau el 927, el Patriarcat de Constantinoble va recon\xc3\xa8ixer l'estatus de l'Esgl\xc3\xa9sia Autoc\xc3\xa9fala Ortodoxa de Bulg\xc3\xa0ria, aix\xc3\xad com la seva dignitat patriarcal. El Patriarcat de Bulg\xc3\xa0ria va ser la primera Esgl\xc3\xa9sia Ortodoxa autoc\xc3\xa9fala eslava, anterior a l'autocef\xc3\xa0lia s\xc3\xa8rbia (1219) i russa (1596). Representava el sis\xc3\xa8 patriarcat que s'afegia a la pentarquia de patriarcats cristians. La seu del Patriarcat fou la nova capital de Bulg\xc3\xa0ria, Preslav. El Patriarca \xc3\xa9s probable que hagi residit a la ciutat de Drastar (Silistra), un vell centre cristi\xc3\xa0 conegut pels seus m\xc3\xa0rtirs i tradicions cristianes.\n_START_SECTION_\nL'Arquebisbat d'Ohrid\n_START_PARAGRAPH_\nEl 5 d'abril del 972, l'emperador bizant\xc3\xad Joan I Tsimisc\xc3\xa9s va conquerir i cremar Preslav, capturant el tsar Bor\xc3\xads II de Bulg\xc3\xa0ria. El Patriarca Damy va aconseguir fugir, al principi per Sredetz (Sofia), a l'oest de Bulg\xc3\xa0ria. En els propers anys, la resid\xc3\xa8ncia dels patriarques de Bulg\xc3\xa0ria va sanar lligada a l'evoluci\xc3\xb3 de la guerra entre la seg\xc3\xbcent dinastia mon\xc3\xa0rquica b\xc3\xbalgara, els Comitopuli, i l'Imperi Bizant\xc3\xad. El Patriarca Germ\xc3\xa0 va residir a Moglen, Vodena (Eges) (al nord de l'actual Gr\xc3\xa8cia occidental), i Prespa (avui dia al sud de Maced\xc3\xb2nia del Nord). Al voltant del 990, el patriarca seg\xc3\xbcent, Felip, es va traslladar a Ohrid (a l'actual sud-oest de Maced\xc3\xb2nia del Nord), que es va convertir en la seu permanent del Patriarcat._NEWLINE_Despr\xc3\xa9s de la caiguda de Bulg\xc3\xa0ria sota domini de Bizanci el 1018, l'emperador Basili II Bulgar\xc3\xb2ctonos reconeix la condici\xc3\xb3 autoc\xc3\xa8fala de l'Esgl\xc3\xa9sia b\xc3\xbalgara. Mitjan\xc3\xa7ant decrets especials, el seu govern va establir-ne els l\xc3\xadmits, les di\xc3\xb2cesis, la propietat i d'altres privilegis. L'esgl\xc3\xa9sia va ser privada del seu t\xc3\xadtol patriarcal i redu\xc3\xafda al rang d'arquebisbat. Encara que el primer arquebisbe a ser nomenat, Joan de Debar, era b\xc3\xbalgar, els seus successors, aix\xc3\xad com el conjunt de l'alt clergat, van ser grecs. Els monjos i els sacerdots comuns continuaren sent majorit\xc3\xa0riament b\xc3\xbalgars. En gran manera, l'arquebisbat conserv\xc3\xa0 el seu car\xc3\xa0cter nacional, va confirmar la lit\xc3\xbargia eslava i va continuar la seva contribuci\xc3\xb3 al desenvolupament de la literatura b\xc3\xbalgara. L'autocef\xc3\xa0lia de l'Arquebisbat d'Ohrid va ser respectada sent durant els per\xc3\xadodes de domini bizant\xc3\xad, b\xc3\xbalgar, serbi i otom\xc3\xa0, fins a la seva abolici\xc3\xb3 el 1767.\n_START_SECTION_\nEl patriarcat de T\xc3\xadrnovo\n_START_PARAGRAPH_\nCom a resultat de l'\xc3\xa8xit de l'aixecament dels germans Pere IV i Ivan Asen I el 1185 i 1186, el Segon Imperi B\xc3\xbalgar va establir la seva capital a T\xc3\xadrnovo. Seguint el principi de la indissociable unitat entre la sobirania de l'Estat i l'Autocef\xc3\xa0lia de l'Esgl\xc3\xa9sia, els dos germans van prendre mesures per restaurar el Patriarcat de Bulg\xc3\xa0ria. Per comen\xc3\xa7ar, es va establir un arquebisbat independent a Tirnovo el 1186. La lluita per aconseguir-ne el reconeixement can\xc3\xb2nic, i elevar-lo a Patriarcat, s'allarg\xc3\xa0 50 anys. Seguint l'exemple de Bor\xc3\xads I, Kalojan I va negociar amb el Patriarca de Constantinoble i el Papa Innocenci III. Aquest darrer proclam\xc3\xa0 el 1203 l'arquebisbe Basili com Arquebisbe Primat de tota Bulg\xc3\xa0ria i Val\xc3\xa0quia, i el vincle amb l'Esgl\xc3\xa9sia Cat\xc3\xb2lica Romana s'allarg\xc3\xa0 durant m\xc3\xa9s de tres d\xc3\xa8cades._NEWLINE_Sota el regnat d'Ivan Asen II (1218-1241) es van crear les condicions per a finalitzar la uni\xc3\xb3 amb Roma i per al reconeixement de la condici\xc3\xb3 autoc\xc3\xa8fala ortodoxa de l'Esgl\xc3\xa9sia b\xc3\xbalgara. El 1235 es va celebrar a Lampsakos un consell de l'esgl\xc3\xa9sia, sota la presid\xc3\xa8ncia de Germ\xc3\xa0 II, Patriarca de Constantinoble, i amb el consentiment de tots els Patriarques orientals, el Consell va confirmar la dignitat patriarcal de l'Esgl\xc3\xa9sia b\xc3\xbalgara i va consagrar l'arquebisbe Germ\xc3\xa0 com a patriarca._NEWLINE_Tot i la disminuci\xc3\xb3 de la di\xc3\xb2cesi del Patriarcat de T\xc3\xadrnovo, a finals del segle XIII, conservava la seva rellev\xc3\xa0ncia dins de l'Esgl\xc3\xa9sia Ortodoxa, com ho mostra el fet que fou el patriarca de Tirnovo qui va confirmar la dignitat patriarcal de l'Esgl\xc3\xa9sia Ortodoxa S\xc3\xa8rbia el 1346, malgrat les protestes de la Constantinoble. Sota la seva influ\xc3\xa8ncia, el segle XIV es va desenvolupar una destacada escola liter\xc3\xa0ria, amb estudiosos com el Patriarca Eftimi, Gregori Tsamblak, o Constant\xc3\xad de Kostenets. Altres expressions art\xc3\xadstiques, com la pintura o l'arquitectura, tamb\xc3\xa9 destacaren durant el per\xc3\xadode.\n_START_SECTION_\nPer\xc3\xadode otom\xc3\xa0 (1396-1878)\n_START_PARAGRAPH_\nDespr\xc3\xa9s de la caiguda de T\xc3\xadrnovo davant dels otomans el 1393, i l'exili del Patriarca Eftimi, l'organitzaci\xc3\xb3 de l'esgl\xc3\xa9sia va ser destru\xc3\xafda de nou, essent subordinada al Patriarcat de Constantinoble. El seu paper va ser redu\xc3\xaft a la m\xc3\xadnima expressi\xc3\xb3, i el cristianisme es va convertir en una pr\xc3\xa0ctica dif\xc3\xadcil per a la poblaci\xc3\xb3; rarament es permetia la construcci\xc3\xb3 de noves esgl\xc3\xa9sies, i de fet moltes esgl\xc3\xa9sies i monestirs van ser destru\xc3\xafts o convertits en mesquites. Tan sols alguns monestirs b\xc3\xbalgars van ser autoritzats pel sult\xc3\xa0 a mantenir les seves activitats. Per exemple, el Monestir de Rila, al que Baiazet I conced\xc3\xad el 1402 diversos provilegis. El clergat grec torn\xc3\xa0 a utilitzar la seva llengua en la lit\xc3\xbargia, i l'antic b\xc3\xbalgar qued\xc3\xa0 relegat. Els monestirs van ser decisius en la preservaci\xc3\xb3 de la llengua i la consci\xc3\xa8ncia nacional b\xc3\xbalgara al llarg d'aquest per\xc3\xadode. Especialment importants foren els monestirs de Zografu i d'Hilandar al Mont Athos, aix\xc3\xad com els de Rila, Troyan, Etropole, Dryanovo i Cherepish a Bulg\xc3\xa0ria. El 1757 un decret del sult\xc3\xa0 abol\xc3\xad l'Arquebisbat d'Ohrid, l'autocef\xc3\xa0lia del qual s'havia respectat fins aleshores.\n_START_SECTION_\nL'Exarcat B\xc3\xbalgar\n_START_PARAGRAPH_\nEl descontentament amb la supremacia del clergat grec va comen\xc3\xa7ar a esclatar en diverses di\xc3\xb2cesis de Bulg\xc3\xa0ria durant la d\xc3\xa8cada de 1820, i el 1850, s'inici\xc3\xa0 una lluita per a reempla\xc3\xa7ar aquest clergat per b\xc3\xbalgars. La necessitat d'autonomia respecte al Patriarcat de Constantinoble era vista com a fonamental per a l'assoliment de drets per als b\xc3\xbalgars en l'Imperi Otom\xc3\xa0, degut a la identificaci\xc3\xb3 entre nacionalitat i religi\xc3\xb3. La lluita entre els b\xc3\xbalgars, dirigits per Ne\xc3\xb2fit Bozveli i Hilarion Makariopolski, i els grecs, es va intensificar al llarg de la d\xc3\xa8cada de 1860. A finals de la d\xc3\xa8cada, els bisbats de Bulg\xc3\xa0ria havien expulsat a la majoria dels clergues grecs, de manera que la totalitat del nord de Bulg\xc3\xa0ria, aix\xc3\xad com la zona nord de Tr\xc3\xa0cia i Maced\xc3\xb2nia esdevenien aut\xc3\xb2nomes de facto. El govern otom\xc3\xa0 restaur\xc3\xa0 el Patriarcat de Bulg\xc3\xa0ria amb el nom de d'Exarcat B\xc3\xbalgar mitjan\xc3\xa7ant un decret del sold\xc3\xa0 Abd\xc3\xbcl\xc3\xa2ziz promulgat el 28 de febrer de 1870. Les fronteres de l'Exarcat s'estenien per l'actual nord el nord de Bulg\xc3\xa0ria (M\xc3\xa8sia), Tr\xc3\xa0cia (sense el vilayet d'Adrian\xc3\xb2polis), aix\xc3\xad com sobre el nord-oest de Maced\xc3\xb2nia oriental. Despr\xc3\xa9s que la poblaci\xc3\xb3 cristiana dels bisbats de Skopje i Ohrid va votar el 1874 aclaparadorament a favor de l'adhesi\xc3\xb3 de l'Exarcat, l'Exarcat b\xc3\xbalgar s'adher\xc3\xad la totalitat del Vardar i la Maced\xc3\xb2nia Pirin. L'Exarcat estava representat en el conjunt del sud de Maced\xc3\xb2nia i el vilayet d'Adrian\xc3\xb2polis per vicaris, arribant doncs a tots els districtes de Bulg\xc3\xa0ria a l'Imperi Otom\xc3\xa0. El Patriarcat de Constantinoble es van oposar al canvi, i el 1872 va declarar cism\xc3\xa0tic l'exarcat, aix\xc3\xad com heretges als seus adherents, declaraci\xc3\xb3 que es va mantenir fins al 1945._NEWLINE_El primer exarca b\xc3\xbalgar fou Antim I, que va ser elegit pel S\xc3\xadnode de l'Exarcat el 16 de febrer de 1872. Despr\xc3\xa9s de l'esclat de la Guerra russoturca (1877\xe2\x80\x931878), hagu\xc3\xa9 d'exiliar-se a Ankara el 24 d'abril de 1877, i va ser enviat a l'exili a Ankara. El seu successor, Josep I, aconsegu\xc3\xad consolidar una \xc3\xa0mplia xarxa educativa b\xc3\xbalgara en els territoris de les seves di\xc3\xb2cesis. El 1895, la Constituci\xc3\xb3 de Tarnovo va establir formalment l'Esgl\xc3\xa9sia Ortodoxa de Bulg\xc3\xa0ria com la religi\xc3\xb3 nacional. Despr\xc3\xa9s de la Primera Guerra Mundial, en virtut dels tractats de pau, l'Exarcat b\xc3\xbalgar va ser privat de la seva di\xc3\xb2cesi a Maced\xc3\xb2nia i Tr\xc3\xa0cia. L'exarca Josep I trasllad\xc3\xa0 el 1913 la seva seu d'Istanbul a Sofia. Despr\xc3\xa9s de la seva mort, el 1915, l'Esgl\xc3\xa9sia b\xc3\xbalgara no aconsegu\xc3\xad nomenar-ne un successor estable fins al cap de tres d\xc3\xa8cades.\n_START_SECTION_\nRestauraci\xc3\xb3 del Patriarcat\n_START_PARAGRAPH_\nDespr\xc3\xa9s de la Segona Guerra Mundial, es van donar les condicions per a la restauraci\xc3\xb3 del Patriarcat b\xc3\xbalgar i l'elecci\xc3\xb3 d'un nou primat. El 1945, el Patriarcat de Constantinoble va recon\xc3\xa8ixer l'autocef\xc3\xa0lia de l'Esgl\xc3\xa9sia b\xc3\xbalgara. El 1950, el Sant S\xc3\xadnode va aprovar un nou estatut que va aplanar el cam\xc3\xad per al restabliment del Patriarcat i el 1953, va triar el Metropolit\xc3\xa0 de Pl\xc3\xb2vdiv, Ciril, com a nou Patriarca de Bulg\xc3\xa0ria. Despr\xc3\xa9s de la mort del Patriarca Ciril, el 1971, ocup\xc3\xa0 el seu lloc el Metropolit\xc3\xa0 de Lovech, Maximos, actual patriarca._NEWLINE_El r\xc3\xa8gim del comunisme b\xc3\xbalgar (1944-1989) treball\xc3\xa0 per al control de l'esgl\xc3\xa9sia, en lloc de destruir-la, pel seu pes hist\xc3\xb2ric i nacionalista per als b\xc3\xbalars. No obstant aix\xc3\xb2, els primers anys de la postguerra van ser durs per als jerarques b\xc3\xbalgars. Durant el per\xc3\xadode 1944-1947, l'Esgl\xc3\xa9sia va ser privada de la compet\xc3\xa8ncia en assumptes de matrimoni, divorci, emissi\xc3\xb3 de certificats de naixement i mort, i altres sagraments que anteriorment eren reconeguts per l'Estat. L'estudi del catecisme i la hist\xc3\xb2ria de l'esgl\xc3\xa9sia van ser eliminats dels programes escolars, i s'inicia una campanya de d'intimidaci\xc3\xb3 d'alguns sectors del clergat. El bisbe Bor\xc3\xads va ser assassinat, Egumenius Kalistrat, administrador del monestir de Rila, va ser empresonat, i altres membres del clergat van ser assassinats o acusats de delictes contra l'Estat. Els comunistes reempla\xc3\xa7aren a tots els clergues que es van negar a donar suport a les pol\xc3\xadtiques del r\xc3\xa8gim. L'exarca Stefan, co-autor d'un llibre el 1948 que va ser considerat anti-comunista, fou desterrat. Des d'aquells anys, fins a la dissoluci\xc3\xb3 de la Uni\xc3\xb3 Sovi\xc3\xa8tica i el col\xc2\xb7lapse del comunisme el 1989, l'Esgl\xc3\xa9sia b\xc3\xbalgara i el Partit Comunista B\xc3\xbalgar van coexistir recolzant-se. El partit va recolzar el pas de l'Exarcat al Patriarcat el maig de 1953. La commemoraci\xc3\xb3 del 1970 va servir per recordar que l'Exarcat (que va conservar les seves fronteres jurisdiccionals fins despr\xc3\xa9s de la Primera Guerra Mundial) inclo\xc3\xafa Maced\xc3\xb2nia i Tr\xc3\xa0cia, a m\xc3\xa9s de l'actual Bulg\xc3\xa0ria. Per aquest motiu, l'Esgl\xc3\xa9sia b\xc3\xbalgara mai ha reconegut l'Arquebisbat d'Ohrid de l'Esgl\xc3\xa9sia Ortodoxa de Maced\xc3\xb2nia."